અરજદાર રેખા તિવારીનો કેસ માનવતાં અને દેશપ્રેમના આધારે એડવોકેટ મનોજ દણાકે લડ્યો હતો અને કોઇ ચાર્જ પણ લીધો નહોતો. આ રિટમાં એવી રજૂઆત કરવામાં આવી હતી કે,‘છેલ્લાં ૨૪ વર્ષથી વધુ સમયથી અરજદારનો ભાઇ કુલદીપ પાક જેલમાં બંધ છે. તેના પર જાસૂસીના આક્ષેપો ખોટાં છે. ત્યારે તેને છોડાવવા સરકારના દરેક વિભાગ, ઓફિસો, મંત્રાલયો અને નેતાઓને પણ રજૂઆત કરવામાં આવી હતી. આ દરમિયાન તેમના માતા-પિતા પણ મૃત્યુ પામ્યા છે. હવે તેમના જીવનનું નિર્વાહ કરવામાં તકલીફ થઇ રહી છે. વર્ષોથી કુલદીપને પાછા લાવવા માટેની રાહ જોવામાં આવી રહી છે અને સરકાર તેને પરત લાવી શકી નથી. એવા તબક્કે તેમને Rs પાંચ લાખ જેટલું નાણાંકીય વળતર ચુકવવું જોઇએ.’ આ જ પ્રકરણમાં અગાઉ કુલદીપની માતા માયાદેવીએ પણ હાઇકોર્ટમાં અરજી કરીને પુત્રને છોડાવવાની દાદ માગી હતી અને વચગાળાના આદેશ રૂપે વળતર આપવાની રજૂઆત કરી હતી. દરમિયાન વર્ષ ૨૦૧૪માં હાઇકોર્ટે વિદેશ મંત્રાલયને કુલદીપને મુક્ત કરાવીને પાકિસ્તાનથી પરત લાવવાનો આદેશ પણ કર્યો હતો. ત્યારબાદ હવે કુલદીપની બહેને કરેલી અરજીમાં હાઇકોર્ટે તેને સરકારી નોકરી આપવાનો હુકમ કરી અરજી અંશત: ગ્રાહ્ય રાખી છે.